**Divendres 28 de setembre s’estrena la pel·lícula infantil d’animació sueca**

Tipitips

**Un film de Jéssica Laurén especialment dirigit als infants més petits, a partir de 2 anys**



**Històries petites. Grans emocions**

Tipitips són els sons que fem quan caminem o ens movem de manera graciosa i lleugera. Així és com es mouen els personatges d’aquesta pel·lícula formada per episodis provinents de dues produccions excepcionals.

Les històries de *Qui juga?* (*Vem?,* Jéssica Laurén, 2010) retraten moments de la vida quotidiana amb un traç senzill que recorda els dibuixos dels infants. Barallar-se amb les amistats, jugar, anar a dormir fora de casa, fer-se mal, o perdre’s al supermercat són situacions alegres i tristes que poden semblar petites però que són el centre de grans emocions.

La il·lustradora, **Stina Wirsén,** capta amb uns quants traços l’essència de diferents situacions. Les seves il·lustracions són molt apreciades i els seus llibres s’han traduït a moltes llengües com ara l’anglès, l’àrab, el xinès i el persa.

Les peces musicals de *Cançons per a infants i bestioles* (*Tänk om*..., Linda Hambäck i Marika Heidebäck, 2014) estan protagonitzades per famílies de tota mena d’animals que habiten mons fantàstics plens de ritmes de jazz. La veu de **Cèlia Pallí,** artista revelació, cantant i compositora, ens narra les seves vivències i ens convida a imaginar què passaria si ens transforméssim en una d’aquestes bestioles amb la seva sensibilitat melòdica.

Es tracta de films impregnats d’un ritme natural i un muntatge harmoniós, resultants de la manera de treballar de la productora **Lee Films**, basada en la feina en equips petits i creatius que garanteixen que la perspectiva artística, la tolerància i la igualtat siguin presents durant tot el procés. Una filosofia que **Pack Màgic** comparteix en la seva vocació per distribuir un **cinema infantil** de qualitat, **tranquil** i en **català**.

**Per la seva estètica i les seves temàtiques Tipitips va dirigida a un públic molt menut, sovint poc contemplat, i es converteix en la perfecta primera experiència cinematogràfica**

**Més informació (dossier de premsa, tràiler, imatges** **i cartell)** [**aquí**](https://www.packmagic.cat/portfolio-items/tipitips/)

El film, doblat al català, s'exhibeix també amb subtítols, per fomentar la lectura i fer-lo accessible a infants amb dificultats auditives.

Ja ens direu si necessiteu alguna informació suplementària o **l’enllaç de visionat de la pel·lícula.**

Gràcies per ajudar-nos a difondre aquesta  informació.

